Document ID: 32013D0739

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Νοεμβρίου 2013
για την έγκριση του έβδομου ενημερωμένου καταλόγου τόπων κοινοτικής σημασίας για τη μεσογειακή βιογεωγραφική περιοχή
[κοινοποιηθείσα υπό τον αριθμό C(2013) 7356]
(2013/739/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η μεσογειακή βιογεωγραφική περιοχή που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ περιλαμβάνει τα ενωσιακά εδάφη της Ελλάδας και της Κύπρου, σύμφωνα με το άρθρο 1 του πρωτοκόλλου αριθ. 10 της πράξης προσχώρησης του 2003 (2), και της Μάλτας, τμήματα των ενωσιακών εδαφών της Ισπανίας, της Γαλλίας, της Ιταλίας και της Πορτογαλίας και, σύμφωνα με το άρθρο 355 παράγραφος 3 της Συνθήκης, το έδαφος του Γιβραλτάρ, αρμόδιο για τις εξωτερικές σχέσεις του οποίου είναι το Ηνωμένο Βασίλειο, όπως ορίζεται στον βιογεωγραφικό χάρτη που ενέκρινε στις 20 Απριλίου 2005 η επιτροπή που συστάθηκε δυνάμει του άρθρου 20 της εν λόγω οδηγίας, εφεξής «η επιτροπή ενδιαιτημάτων».
(2)
Είναι αναγκαίο, στο πλαίσιο της διαδικασίας που δρομολογήθηκε το 1995, να σημειωθεί περαιτέρω πρόοδος στην ουσιαστική συγκρότηση του δικτύου Natura 2000, το οποίο αποτελεί βασικό στοιχείο προστασίας της βιοποικιλότητας στην Ένωση.
(3)
Ο αρχικός κατάλογος και οι πρώτοι έξι ενημερωμένοι κατάλογοι τόπων κοινοτικής σημασίας για τη μεσογειακή βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκαν με τις αποφάσεις της Επιτροπής 2006/613/ΕΚ (3), 2008/335/ΕΚ (4), 2009/95/ΕΚ (5), 2010/45/ΕΕ (6), 2011/85/ΕΕ (7) και τις εκτελεστικές αποφάσεις της Επιτροπής 2012/9/ΕΕ (8) και 2013/29/ΕΕ (9). Με βάση το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ, το οικείο κράτος μέλος οφείλει να ορίσει τους τόπους που περιλαμβάνονται στον κατάλογο τόπων κοινοτικής σημασίας για τη μεσογειακή βιογεωγραφική περιοχή ως ειδικές ζώνες διατήρησης το ταχύτερο δυνατόν και, το αργότερο, εντός έξι ετών, καθορίζοντας τις προτεραιότητες διατήρησης και τα αναγκαία μέτρα διατήρησης.
(4)
Στο πλαίσιο της δυναμικής προσαρμογής του δικτύου Natura 2000 επανεξετάζονται οι κατάλογοι των τόπων κοινοτικής σημασίας. Είναι επομένως απαραίτητη η ενημέρωση του καταλόγου τόπων κοινοτικής σημασίας για τη μεσογειακή βιογεωγραφική περιοχή.
(5)
Αφενός, η ενημέρωση του καταλόγου τόπων κοινοτικής σημασίας για τη μεσογειακή βιογεωγραφική περιοχή είναι απαραίτητη ώστε να συμπεριληφθούν οι επιπλέον τόποι που προτάθηκαν μετά το 2011 από κράτη μέλη ως τόποι κοινοτικής σημασίας για τη μεσογειακή βιογεωγραφική περιοχή κατά την έννοια του άρθρου 1 της οδηγίας 92/43/ΕΟΚ. Γι’ αυτούς τους επιπλέον τόπους, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ πρέπει να τηρηθούν το συντομότερο δυνατόν και, το αργότερο, εντός έξι ετών από την έκδοση της παρούσας απόφασης.
(6)
Αφετέρου, η ενημέρωση του καταλόγου τόπων κοινοτικής σημασίας για τη μεσογειακή βιογεωγραφική περιοχή είναι αναγκαία ώστε να ληφθούν υπόψη οι μεταβολές των σχετικών με τους τόπους πληροφοριών, τις οποίες υπέβαλαν τα κράτη μέλη μετά την έγκριση του αρχικού και των πρώτων έξι ενημερωμένων καταλόγων της Ένωσης. Υπό την έννοια αυτή, ο ενημερωμένος κατάλογος τόπων κοινοτικής σημασίας για τη μεσογειακή βιογεωγραφική περιοχή αποτελεί ενοποιημένη έκδοση του καταλόγου τόπων κοινοτικής σημασίας για τη μεσογειακή βιογεωγραφική περιοχή. Πρέπει να τονιστεί ότι, για κάθε τόπο που περιλαμβάνεται στην παρούσα απόφαση, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ πρέπει να τηρηθούν το συντομότερο δυνατόν και, το αργότερο, εντός έξι ετών από την έγκριση του καταλόγου τόπων κοινοτικής σημασίας στον οποίο ο τόπος συμπεριελήφθη για πρώτη φορά.
(7)
Όσον αφορά στη μεσογειακή βιογεωγραφική περιοχή, οι κατάλογοι των τόπων που προτάθηκαν ως τόποι κοινοτικής σημασίας, κατά την έννοια του άρθρου 1 της οδηγίας 92/43/ΕΟΚ, διαβιβάστηκαν στην Επιτροπή από τα ενδιαφερόμενα κράτη μέλη, σύμφωνα με το άρθρο 4 παράγραφος 1 της εν λόγω οδηγίας, από τον Ιανουάριο του 2003 έως τον Οκτώβριο του 2012.
(8)
Οι κατάλογοι των προτεινόμενων τόπων συνοδεύονταν από πληροφορίες για κάθε τόπο. Από το 2012, οι πληροφορίες αυτές υποβλήθηκαν με το έντυπο που καθορίστηκε με την εκτελεστική απόφαση 2011/484/ΕΕ της Επιτροπής, της 11ης Ιουλίου 2011, όσον αφορά το έντυπο παροχής πληροφοριών για τους τόπους Natura 2000 (10).
(9)
Οι εν λόγω πληροφορίες περιλαμβάνουν τον χάρτη του τόπου που διαβιβάστηκε από τα ενδιαφερόμενα κράτη μέλη, την ονομασία, τη θέση και την έκταση του τόπου, καθώς και τα δεδομένα που προκύπτουν από την εφαρμογή των κριτηρίων που καθορίζονται στο παράρτημα III της οδηγίας 92/43/ΕΟΚ.
(10)
Βάσει του σχεδίου καταλόγου που συνέταξε η Επιτροπή σε συμφωνία με κάθε ενδιαφερόμενο κράτος μέλος, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για τη μεσογειακή βιογεωγραφική περιοχή.
(11)
Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και των ειδών εξελίσσονται συνεχώς, συνεπεία της εποπτείας που ασκείται δυνάμει του άρθρου 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε επίπεδο Ένωσης πραγματοποιήθηκαν με βάση τις βέλτιστες διαθέσιμες επί του παρόντος πληροφορίες.
(12)
Ορισμένα κράτη μέλη δεν έχουν προτείνει επαρκή αριθμό τόπων ώστε να ικανοποιούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Γι’ αυτούς τους τύπους ενδιαιτημάτων και γι’ αυτά τα είδη δεν μπορεί επομένως να συναχθεί το συμπέρασμα ότι το δίκτυο Natura 2000 έχει ολοκληρωθεί. Λαμβάνοντας υπόψη την καθυστέρηση όσον αφορά τη λήψη πληροφοριών και την επίτευξη συμφωνίας με τα κράτη μέλη, είναι αναγκαίο να εγκριθεί ο ενημερωμένος κατάλογος τόπων, ο οποίος πρέπει να επανεξεταστεί σύμφωνα με το άρθρο 4 της οδηγίας 92/43/ΕΟΚ.
(13)
Δεδομένου ότι παραμένουν ατελείς οι γνώσεις σχετικά με την ύπαρξη και την κατανομή ορισμένων τύπων φυσικών ενδιαιτημάτων του παραρτήματος I και ορισμένων ειδών του παραρτήματος II της οδηγίας 92/43/ΕΟΚ, δεν πρέπει να συναχθούν συμπεράσματα για το κατά πόσον το δίκτυο Natura 2000 έχει ολοκληρωθεί ή όχι. Ο κατάλογος πρέπει να επανεξεταστεί, εφόσον κριθεί αναγκαίο, σύμφωνα με το άρθρο 4 της οδηγίας 92/43/ΕΟΚ.
(14)
Για λόγους σαφήνειας και διαφάνειας η εκτελεστική απόφαση 2013/29/ΕΕ πρέπει να καταργηθεί.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο έβδομος ενημερωμένος κατάλογος τόπων κοινοτικής σημασίας για τη μεσογειακή βιογεωγραφική περιοχή σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ παρατίθεται στο παράρτημα της παρούσας απόφασης.
Άρθρο 2
Η εκτελεστική απόφαση 2013/29/ΕΕ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 7 Νοεμβρίου 2013.

Labels: 12
19
20